Gevaarlike misdadigers ontsnap uit aanhoudingArgieffoto Die polisie in Mpumalanga is op die spoor van vier verdagtes wat Maandag in die vroeë oggendure uit aanhouding ontsnap het. Brig. Leonard Hlathi, woordvoerder van die polisie, sê die mans het uit die aanhoudingselle van die polisiestasie in Pienaar, noordoos van Nelspruit, ontsnap. Volgens Hlathi is Sifiso Mathonsi (28), Senzo Nyambi (31), Bongani Bogra Mpila (37) en Vusi Ceko (31) almal deel van ’n groep wat verbind word aan soveel as 32 ernstige misdaadsake in Mpumalanga, waaronder huisroof en een saak van moord. Dié misdade is onderskeidelik in Tonga, Matsulu, Pienaar, Kabokweni en gebiede rondom Barberton gepleeg. Dit is nie in die stadium duidelik hoe die verdagtes daarin kon slaag om uit aanhouding te ontsnap nie. Lt.genl. Mondli Zuma, provinsiale polisiekommissaris, het intussen opdrag gegee dat daar opgetree word teen die polisiebeampte wat aan diens was ten tyde van die ontsnapping.